Charlotte Dyremose (KF), 2002-05-13:
Vi konservative ønsker at tilskynde danske virksomheder til at have et godt og sundt arbejdsmiljø.
Et godt arbejdsmiljø er vigtigt både for den ansatte, for virksomheden og for samfundet.
Men siger man i dag ordet arbejdsmiljø til en selvstændig erhvervsdrivende, vil man bemærke, hvordan nakkehårene rejser sig, ikke af begejstring, heller ikke af modvilje mod et godt og sikkert arbejdsmiljø, men af frygt for alle de administrative byrder det lille ord med den store betydning under den tidligere regering har medført.
Vi vil sikre, at danske arbejdspladser er gode og sikre, men vi tror ikke, det nytter noget at dænge de danske virksomheder til i administrative forordninger og forskrifter.
Der skal hellere fokuseres på det, det drejer sig om, nemlig miljøet på den enkelte arbejdsplads for den enkelte medarbejder.
Den generelle arbejdsmiljøafgift er et godt eksempel på det temmelig bureaukratiske system, som den tidligere regering stod for.
En lille og ganske opfindsom detalje er, at virksomheden jo faktisk under ordningen kan søge et tilskud til afgiften.
Ja, tænk: et tilskud til afgiften.
Man kan lidt spørge sig selv, om det simpelt hen er sat ind for at øge mængden af administration, og med det citat, jeg tidligere kunne fremføre af fru Sonja Mikkelsen, kunne man nogle gange desværre godt få en fornemmelse af, at det var det, den tidligere regering ville, altså administration frem for det gode arbejdsmiljø.
Det her handler om mennesker og om virksomheder, og det bør ikke handle om administration.
Det er helt urimeligt, at virksomheder i den grad skal tildynges med papirer, afgifter, gebyrer, certifikater, tilskud osv.
Vi konservative ønsker bureaukratiet ud af danske virksomheder, så den gode dialog og det gode arbejdsmiljø i stedet kan komme til.
Til gengæld ønsker vi arbejdsmarkedets parter ind i arbejdet med arbejdsmiljø.
De skal have indflydelse og dermed ansvar.
Uanset hvor mange skemaer der bliver udfyldt, og hvor mange kontrolbesøg der bliver pålagt, kan vi ikke fra centralt hold garantere et godt arbejdsmiljø på den enkelte arbejdsplads.
Det er kun medarbejderne og ledelsen, der kan se, hvordan tingene forholder sig fra dag til dag.
Det kan vi ikke herinde i Folketinget.
Arbejdsgivere og arbejdstagere er nærmest til at løse eventuelle problemer, og det er i begges interesse at gøre det.
Får vi parterne bedre med i arbejdet, får vi også løsningerne tættere på virksomhederne, og sandheden er, at de dage er forbi, hvor virksomhederne kunne se stort på medarbejdernes forhold og trivsel.
I dag drejer det sig tværtimod om at profilere sig på bl.a. arbejdsmiljøet, hvis man vil gøre sig håb om at tiltrække noget af den arbejdskraft, der bliver stadig større mangel på og efterspørgsel efter.
Vi har hørt utallige eksempler allerede under debatten i dag.
Vi ser således i dag, hvordan det gode arbejdsmiljø i stigende grad bliver ikke bare en konkurrenceparameter, men også en nødvendighed for at overleve.
Danske entreprenører har f.eks. anbefalet deres medlemmer at blive certificeret, alene fordi de mener, at med indførelsen af bygherreansvaret vil kravet om et godt arbejdsmiljø blive gennemgående i alle led i byggeerhvervet.
Deres konklusion er altså kort og godt, at uden et godt arbejdsmiljø og en høj sikkerhed ingen arbejdsopgaver.
Det er altså blevet en konkurrenceparameter at have et godt arbejdsmiljø.
Det er den vej, vi skal gå, og det er den vej, vi konservative ønsker at gå.
Vi konservative er utrolig glade for, at beskæftigelsesministeren nu vil lægge ansvaret og beslutningerne mere ud til parterne.
Kan parterne blive enige om retningslinjerne, vil de også i det daglige stå ikke bare med ansvaret, men også med retten og lysten til at holde hinanden fast på at overholde aftalerne.
Derfor er det det mest anstændige og mest virksomme, hvis det kan lade sig gøre.
Vi mener derfor, det er mest korrekt på nuværende tidspunkt at afvente parterne.
Vi vil fremover ikke prioritere bureaukrati, administration, tilskud og afgifter.
Vi vil prioritere indsatsen, så bøderne ligger der, hvor forholdene er farlige, vi vil prioritere tilsynet der, hvor der er klager, der, hvor der er ulykker, og vi vil prioritere og tage hånd om arbejdsmiljøet på de arbejdspladser, som har det allerværst, og det er bl.a. social- og sundhedshjælperne, som der nu bliver gjort en indsats også fra regeringens side for at hjælpe.